הנחיות לדף פעילות יום העצמאות
הקדמה – על יום העצמאות
יום העצמאות הוא חג צעיר, ופניו השתנו עם השינויים שעברה החברה הישראלית.  
בחג ישנם כמה אירועים רשמיים: בערב החג – טקס הדלקת המשואות בהר הרצל, ביום - חידון התנ"ך העולמי לנוער יהודי, קבלת פנים שעורך נשיא המדינה לחיילים מצטיינים וקבלת פרס ישראל.
אנשים רבים נוהגים לציין את החג במנהגים עממיים כמו: קישוט הבתים והרחובות בדגלים, יציאה לטבע ועריכת 'מנגל' ועוד.
הרבנות הראשית החליטה לציין את החג בהוספת ברכות וקטעי תפילה קצרים לתפילות הרגילות.

רציונל
בבחירת הנושאים בעלון זה התמקדנו בשני נושאים עיקריים: חלוציות – הקשורה להקמת המדינה ותפילה לשלום המדינה – הקשורה לשמחה על קיומה.
בחרנו שלא לעסוק בנושא עצמאותו של הילד, אלא להתמקד בעיסוק בנושא הקולקטיבי ובהיכרות על קצה המזלג עם ההיסטוריה היהודית-ישראלית.  

מבנה היחידה
חלק א':
•	פתיחה
•	מקור 1 : קישור לשיר 'אני בניתי בית'  
•	מקור 2: שיר - 'אני בניתי בית' + דיון + הצעה לפעילות
•	מקור 3: תמונות המסמלות חלוציות + דיון + שיחה + יצירה + הצעה להמחזה 
חלק ב':
•	מקור 4 :  תפילה לשלום המדינה  +דיון 
•	מקור 5: קישור לשיר של תפילה לשלום המדינה + פעילות + הצעה ליצירה  

חלק א':
פתיחה
•	נספר לילדים על החלוצים והחלוצות שהגיעו לארץ ישראל ובנו אותה: הם הגיעו לכאן לבדם, ללא משפחה, לארץ קשה, חמה ולא מפותחת כשהם נחושים להקים כאן בית ליהודים ולבנות ישובים, דרכים וכל מה שנדרש כדי לאפשר  חיים מסודרים. הם עבדו קשה בתנאים קשים כדי להקים כאן ישובים, לפתח את הערים ולגדל גידולים.
•	נסביר את משמעות המילה 'חלוץ': חלוץ הוא הראשון, מי שפועל לפני הכלל, הוא הראשון שעושה ואחריו באים אנשים נוספים שהחלוץ התחיל עבורם משהו חדש. 

מקור 1: קישור לשיר 'אני בניתי בית' 
נשמיע לילדים את  השיר 'ארץ ישראל שלי'. 

מקור 2: שיר - 'אני בניתי בית' + דיון + יצירה
[השיר מצורף בדף הלימוד וגם בנספח ליחידה זו]. 

דיון סביב השיר
•	אלו חומרים נדרשים כדי להקים בית?
•	אלו חומרים נדרשים כדי להקים מדינה?
•	האם בניית מדינה דורשת, לדעתכם, גם לחבר שיר? מדוע?
•	מה ההבדל בין שיר לשאר הפריטים המופיעים בשיר?
•	בחרו שורה בשיר והמחיזו – איך בונים בית בא"י?

בעקבות השיר נמנה יחד עם הילדים מה נדרש כדי להקים בית: הן במובן האישי [חומרי גלם, בנאים ואנשי מקצוע, קירות, רצפה וכד']  והן במובן הלאומי [מים לשתייה ולהשקיה, חקלאות, הכנת מזון , הגנה על הישובים, מערכת בריאות, גני ילדים ובתי ספר וכד' – בהתאם לגיל הילדים ניתן לצמצם או להרחיב].
נשאל מדוע הבניה כוללת שיר ["אני כתבתי שיר בארץ ישראל..."] ומה ההבדל בין השיר לשאר הפריטים המופעים בשיר. נסביר את החשיבות של בניית התרבות וחיי הרוח של העם: כתיבת שירים, סיפורים וכדומה . כדאי להדגים מהי אותה תרבות = בא"י קמה לתחיה השפה העברית, ולמרות העבודה הקשה החלוצים גם כתבו שירים לילדים ולמבוגרים, סיפורים וגם עסקו במוסיקה ובציור. כמו למשל ציוריו וסיפוריו של נחום גוטמן.

הצעה לפעילות
אפשר להשמיע את השיר שנית או להקריא קטעים מתוכו, ולחשוב ביחד מה יש בארץ ישראל שנבנה כפי שמתואר בשיר: בתים, כבישים, חורשות, גנים, מגרשי משחקים, חנויות, גשרים, מגדלים, פנסים. 
נזמין את הילדים לצייר ציור בעיקבות השיר
לגילאי הגן: נפרוש משטח חום [קרטון, אלבד, נייר וכד'] על רצפת הגן [או מפת א"י, אם הילדים מבינים את ההפשטה שבמושג 'מפה'] ונחלק לילדים אביזרים המתאימים לשיר [פטישי פלסטיק, מעדרים, משפכים להשקיה, כלי נגינה וכד']. בכל חלק מהשיר יקומו הילדים שבידיהם החפץ המתאים וידגימו כיצד הם בונים את א"י: בבניה, בנטיעה, בסלילת כבישים, בשיר וכד'.

מקור 3: תמונות המסמלות חלוציות.
[התמונות מצורפות בדף הלימוד וגם בנספח ליחידה זו]. 
נשוחח בכל פעם עם קבוצה קטנה של ילדים [4-6] – כל אשת צוות תהיה אחראית על קבוצה קטנה .
נציג בפני הילדים תמונות שונות של חלוצים : פועלים המקימים את העיר תל אביב, חלוצים חקלאים 
ותמונות נוספות, כמו לדוגמה תמונה מהקמתה של המושבה חדרה. רצוי להשוות למראה של העיר חדרה כיום.

שאלות לדיון:
תארו מה אתם רואים בתמונה: 
•	מי האנשים? 
•	היכן הם נמצאים?
•	באלו תנאים הם חיים? 
•	האם קל , לדעתכם, לחיות בתנאים המתוארים בתמונה – מדוע?
•	האם העבודה שלהם נראית לכם קשה?
•	מה הם מנסים לבנות?
•	לו יכולתם לפגוש לשאול חלוץ – מה הייתם שואלים אותו על מעשיו?
שיחה סביב התמונות
נדגיש כי החלוציות המשיכה גם לאחר קום המדינה – כאשר עולים רבים יושבו באזורי מדבר ואזורי גבול וחיו בתנאים קשים, באוהלים ובפחונים במקומות שונים בארץ.  
•	נברר בעזרת הילדים מה מתואר בתמונה אחת או בשתי תמונות– מי הם האנשים, היכן הם נמצאים ובמה הם עוסקים. ננסה לשער האם העבודה הייתה קשה, מדוע הם החליטו לעסוק בה ומה הם הקימו בסופו של דבר.
•	נזכיר לילדים את משמעות המושג 'חלוץ'. 

יצירה
•	הילדים יציירו תמונת המשך – כיצד התקדמה העבודה, או מה עשה החלוץ בהמשך היום, או כיצד נראה המקום היום.  
•	נכתוב שאלות שהיינו רוצים לשאול חלוץ על חייו מעשיו.
•	נצייר ציור המתאר את חיי החלוצים. ניתן לשלב 'בלוני' קומיקס המלווים מחשבות של החלוצים.

הצעה להמחזה
•	כל קבוצה תציג במליאה את הסיפור שמאחורי התמונה ואת תמונת ההמשך שיצרה. 

חלק ב':
מקור 4: תפילה לשלום המדינה
כאמור, התפילה לשלום המדינה נקבעה ע"י הרבנות הראשית עם קום מדינת ישראל. התפילה נאמרת בבתי הכנסת בכל שבת וכן ביום העצמאות:
התפילה במלואה – כאן. [מצורפת גם בדף הלימוד וגם בנספח ליחידה זו]. 
נתמקד עם עם התלמידים בשלוש השורות הראשונות: 
אָבִינוּ שֶׁבַּשָּׁמַיִם, צוּר יִשְׂרָאֵל וְגוֹאֲלוֹ,
בָּרֵךְ אֶת מְדִינַת יִשְׂרָאֵל, רֵאשִׁית צְמִיחַת גְּאֻלָּתֵנוּ.
הָגֵן עָלֶיהָ בְּאֶבְרַת חַסְדֶּךָ, וּפְרֹשׂ עָלֶיהָ סֻכַּת שְׁלוֹמֶךָ. 
[מתוך סידור התפילה] 
•	נסביר מהי ' אֶבְרָה' – מלשון 'אֵבֶר', כנף של ציפור. הקב"ה מגן עלינו כמו שציפור פורשת את אברתה על גוזליה.
•	נקשר בין אברת הציפור לסמל השלום שלנו – יונה ולהמשך התפילה והבקשה לשלום. 

שאלות לדיון:
•	במה הייתם רוצים שמדינת ישראל תתברך?
•	האם תוכלו להציע ברכה משלכם לאזרחי ישראל?
•	למה, לדעתכם, הברכה מבקשת דווקא 'סוכת שלום'?
•	איזו תפילה אישית הייתם מוסיפים לתפילה לשלום המדינה?  

מקור 5: השיר תפילה לשלום המדינה
נשמיע לילדים את השיר ולאחר מכן נשיר איתם ביחד.
 [הקישור מופיע גם בדף הלימוד].
פעילות:
נזמין את הילדים להוסיף תפילה משלנו  - לצייר ולכתוב אותה.

הצעה ליצירה:
נכין את יונת שלום , הצעה – כאן. 
נספחים
מקור 2: שיר - 'אני בניתי בית'
ארץ ישראל שלי
מילים ולחן דתיה בן דור

ארץ ישראל שלי יפה וגם פורחת 
מי בנה ומי נטע? 
כולנו ביחד! 
אני חיברתי שיר בארץ ישראל - 
אז יש לנו ארץ, 
ויש לנו בית, 
ויש לנו עץ, 
ויש לנו כביש, 
ויש לנו גשר, 
ויש לנו שיר על ארץ ישראל. 

ארץ ישראל שלי יפה וגם פורחת 
מי בנה ומי נטע? 
כולנו ביחד! 
אני בניתי בית בארץ ישראל 
אז יש לנו ארץ 
ויש לנו בית בארץ ישראל. 

ארץ ישראל שלי יפה וגם פורחת 
מי בנה ומי נטע? 
כולנו ביחד! 
אני נטעתי עץ בארץ ישראל - 
אז יש לנו ארץ, 
ויש לנו בית, 
ויש לנו עץ בארץ ישראל. 

ארץ ישראל שלי יפה וגם פורחת 
מי בנה ומי נטע? 
כולנו ביחד! 
אני סללתי כביש בארץ ישראל - 
אז יש לנו ארץ, 
ויש לנו בית, 
ויש לנו עץ, 
ויש לנו כביש בארץ ישראל. 

ארץ ישראל שלי יפה וגם פורחת 
מי בנה ומי נטע? 
כולנו ביחד! 
אני בניתי גשר בארץ ישראל - 
אז יש לנו ארץ, 
ויש לנו בית, 
ויש לנו עץ, 
ויש לנו כביש, 
ויש לנו גשר בארץ ישראל. 

מקור 4 – תפילה לשלום המדינה 

אָבִינוּ שֶׁבַּשָּׁמַיִם,
צוּר יִשְׂרָאֵל וְגוֹאֲלוֹ,
בָּרֵךְ אֶת מְדִינַת יִשְׂרָאֵל,
רֵאשִׁית צְמִיחַת גְּאֻלָּתֵנוּ.
הָגֵן עָלֶיהָ בְּאֶבְרַת חַסְדֶּךָ,
וּפְרֹשׂ עָלֶיהָ סֻכַּת שְׁלוֹמֶךָ,
וּשְׁלַח אוֹרְךָ וַאֲמִתְּךָ לְרָאשֶׁיהָ, שָׂרֶיהָ וְיוֹעֲצֶיהָ,
וְתַקְּנֵם בְּעֵצָה טוֹבָה מִלְּפָנֶיךָ.
חַזֵּק אֶת יְדֵי מְגִנֵּי אֶרֶץ קׇדְשֵׁנוּ,
וְהַנְחִילֵם אֱלֹהֵינוּ יְשׁוּעָה
וַעֲטֶרֶת נִצָּחוֹן תְּעַטְּרֵם,
וְנָתַתָּ שָׁלוֹם בָּאָרֶץ,
וְשִׂמְחַת עוֹלָם לְיוֹשְׁבֶיהָ.

וְאֶת אַחֵינוּ כָּל בֵּית יִשְׂרָאֵל,
פְּקָד נָא בְּכָל אַרְצוֹת פְּזוּרֵיהֶם,
וְתוֹלִיכֵם מְהֵרָה קוֹמְמִיּוּת לְצִיּוֹן עִירֶךָ
וְלִירוּשָׁלַיִם מִשְׁכַּן שְׁמֶךָ,
כַּכָּתוּב בְּתוֹרַת מֹשֶׁה עַבְדֶּךְ (דברים ל' ד'-ו'(
"אִם יִהְיֶה נִדַּחֲךָ בִּקְצֵה הַשָּׁמָיִם,
מִשָּׁם יְקַבֶּצְךָ ה' אֱלֹהֶיךָ וּמִשָּׁם יִקָּחֶךָ.
וֶהֱבִיאֲךָ יְיָ אֱלֹהֶיךָ אֶל הָאָרֶץ אֲשֶׁר יָרְשׁוּ אֲבֹתֶיךָ וִירִשְׁתָּהּ,
וְהֵיטִבְךָ וְהִרְבְּךָ מֵאֲבֹתֶיךָ.
וּמָל ה' אֱלֹהֶיךָ אֶת לְבָבְךָ וְאֶת לְבַב זַרְעֶךָ,
לְאַהֲבָה אֶת ה' אֱלֹהֶיךָ בְּכָל לְבָבְךָ וּבְכָל נַפְשְׁךָ,
לְמַעַן חַיֶּיךָ".
וְיַחֵד לְבָבֵנוּ לְאַהֲבָה וּלְיִרְאָה אֶת שְׁמֶךָ,
וְלִשְׁמֹר אֶת כָּל דִּבְרֵי תּוֹרָתֶךָ,
וּשְׁלַח לָנוּ מְהֵרָה בֶּן דָּוִד מְשִׁיחַ צִדְקֶךָ,
לִפְדּוֹת מְחַכֵּי קֵץ יְשׁוּעָתֶךָ.
הוֹפַע בַּהֲדַר גְּאוֹן עֻזֶּךָ
עַל כָּל יוֹשְׁבֵי תֵּבֵל אַרְצֶךָ,
וְיֹאמַר כֹּל אֲשֶׁר נְשָׁמָה בְּאַפּוֹ:
"ה' אֱלֹהֵי יִשְׂרָאֵל מֶלֶךְ,
וּמַלְכוּתוֹ בַּכֹּל מָשָׁלָה!"
אָמֵן סֶלָה.
 [התפילה מצורפת בדף הלימוד].